Ilbieraħ l-Assocjazzjoni Sport Muturi u Karozzi organizzat attività bil-Karozzi Autocross fil-Kumpless Sportiv tal-Assocjazzjoni f'Ta' Qali. Din l-attività bdiet għal ħabta tat-8.30pm, għal darb'oħra taħt id-dawl artifiċjali, fejn il-kontestanti kkompetu f'tiġrija magħrufa aħjar bħala 'Endurance Race għal siegħa sħiħa. Din it-tiġrija offriet spettaklu għal dawk li kien hemm preżenti kif ukoll serviet ta' kompetizzjoni sabiħa bejn il-kontestanti bejniethom. Fl-aħħar edizzjoni li saret qabel ilbieraħ, ġew irreġistrati 89 dawra u din id-darba l-Assoċjazzjoni ddeċidiet għal darb'oħra li tipprova tissupera r-rekord li ġie rreġistrat fil-Malta Records fl-edizzjoni tas-sena 2014. Dakinhar ġew irreġistrati 94 dawra fejn bħalissa hija l-itwal tiġrija bil-karozzi fil-korsa f'Malta. Għall-edizzjoni ta' din is-sena ħadu sehem 8 timijiet, u dawn jinkludu lil Ian Fenech u Sacha James li se jikkompetu fuq Citroen AX, Quinn Camilleri u Rodner Bianco fuq Peugeot 106, Angelo Galea u Dexter Bianco fuq Peugeot 106, Carlo Mifsud u Darren Magro fuq Ford Fiesta, Rennie Sciberras fuq Honda Civic, Karmenu Mifsud u Glenn Mifsud fuq Hillman Imp, Katrina Zammit u Keith Micallef fuq Renault 5 u Brandon Lee Vassallo u Dennis Vassallo fuq Peugeot 205. Jidher li sal-lum m'hemm l-ebda attività ta' dan it-tip fil-Motorsport Malti li hija rreġistrata. Għal din l-attività ħadu sehem tmien karozzi li seta' jkollhom sa żewġ sewwieqa fuq kull karozza bl-għajnuna ta' żewġ helpers u mekkanik. Il-kompetituri li ħadu sehem ilbieraħ kienu taħt regolamenti stretti fejn riedu jsegwuhom bir-reqqa għall-fatt li fejn is-soltu tnaqqsu l-punti fuq xi penali, f'dan il-każ kien hemm lok biex jitnaqqsu numru ta' dawriet bħala penali. Laqgħa Ġenerali Annwali fil-5 ta' Awwissu Intant, l-Assoċjazzjoni bħalissa qed tipprepara biex iżżomm il-Laqgħa Ġenerali Annwali 2016, fejn għal darb'oħra, grazzi għal Sport Malta se ssir fil-Kumpless Sportiv f'Ħal Kirkop nhar il-Ġimgha 5 t'Awwissu 2016. Matul il-Laqgħa Ġenerali ta' din is-sena, l-Assoċjazzjoni se tkun qed tagħlaq is-sena finanzjarja 2015/2016 taħt il-Kaxxier il-ġdid Manuel Camilleri, li ġie elett f'Diċembru li għadda, kif ukoll biħsibha tikkonferma l-karigi tal-Assistenti Uffiċjali u l-Kumitati tas-Sezzjonijiet li huma l-Autocross, il-Motocross, l-Enduro u t-Trials. Kull sezzjoni trid teleġġi sa massimu ta' ħames persuni fil-karigi ta' President, Segretarju, Kaxxier u żewġ Rappreżentanti ta' kull sezzjoni. Fil-preżent, is-Sezzjonijiet għandhom funzjoni importanti ħafna u independenti fis-sezzjoni rispettiva. Dan iwassal lill-Kumitat Eżekuttiv għall-aħjar deċiżjonijiet li jkollu bżonn jieħu minn żmien għal ieħor. Waqt din il-laqgħa, jiġu mressqa wkoll emendi għall-istatut kif ukoll Referendum Ġenerali fuq tibdil ġenerali li jkun propost. Regoli ġodda għall-Autocross Nhar it-Tnejn li għadda, il-Kumitat Eżekuttiv approva r-regoli l-ġodda tas-sezzjoni Autocross li se jidħlu fis-seħħ minn Ottubru li ġej. Kif kien imħabbar aktar kmieni din is-sena, matul l-istaġun li ġej, l-ASMK se tkun qed tintroduċi kategorija ġdida, il-kategorija bl-isem 'Super Class' fl-Autocross. F'din il-klassi se jaqgħu fiha dawk il-karozzi kollha b'magni sa 1421cc u armati skont ix-xewqa tas-sewwieq mingħajr restrizzjonijiet ħlief dawk tas-sigurtà. Din il-kategorija se tiżdied mat-tnejn l-oħra li diġà għandha l-ASMK fis-sezzjoni Autocross. Din se tiżdied ma' dik il-klassi l-oħra tat-tip ta' sport li finanzjarjament jista' jlaħħaq miegħu kulħadd. Din hija l-kategorija 'Standard' għal dawk li jridu jikkompetu fuq vettura ta' budget baxx u ma' dik tal-'Modified' għal dawk ta' budget medju, iżda din il-kategorija l-ġdida 'Super Class' se tkun għal min irid juża budget bla limitu. Dawn il-Kategoriji kollha se jkollhom Kampjonat Nazzjonali għal kull kategorija rispettiva. Kull min jixtieq jakkwista kopja ta' dawn ir-regoli jista' jidħol fuq is-sit elettroniku tal-Assoċjazzjoni. Għal aktar informazzjoni wieħed jista' jżur is-sit elettroniku tal-Assoċjazzjoni www.asmk.org.mt jew fuq is-sit soċjali ta' Facebook bl-isem A.S.M.K. Malta jew bl-email [email protected]